ঠিক একইভাবে এটা ভারতের যুবদলেরও নিজেদের প্রমাণ করার টুর্নামেন্ট। তবে ভারতের ইংলিশ কোচ স্টিফেন কনস্ট্যানটাইনও নিজেদের ফেভারিট আখ্যা দিয়ে খেলোয়াড়দের ওপর বাড়তি চাপ তৈরি করতে চান নন, প্রতিবারের মতো আমরা সাফে অংশ নিতে এসেছি। আমাদের ভালো সম্ভাবনা আছে, তবে ফেভারিট হিসেবে শুরু করতে চাই না আমরা। ছেলেরা টুর্নামেন্ট শুরু করার জন্য মুখিয়ে আছে। জানি, প্রতিপক্ষ আমাদের বিপক্ষে ঝাঁপিয়ে পড়বে। এ রকম অবস্থায় এই তরুণ দল কী রকম খেলে সেটা দেখার অপেক্ষায় আছি। সাতবারের চ্যাম্পিয়নরা ঢাকায় এসেছে তাদের তরুণ দলের পরীক্ষা নিতে। সুনীল ছেত্রী ও গুরপ্রীত সিং সাধুর মতো স্ট্রাইকারদের রেখে ইংলিশ কোচ সাফের দল সাজিয়েছেন তরুণ ফুটবলারদের নিয়ে। যাঁরা হবেন ভারতীয় ফুটবলের সামনের দিনের তারকা। এখানে আসার আগে তাঁরা ট্রেনিং ক্যাম্প করেছেন অস্ট্রেলিয়ায়। ১৭ দিনের প্রস্তুতি পর্বে তাঁরা তিনটি প্রস্তুতি ম্যাচ খেলেছেন অস্ট্রেলিয়ার তিনটি ক্লাব দলের সঙ্গে। কনস্ট্যানটাইনের চোখে ওই ক্যাম্পের অনুভূতি দুর্দান্ত, ওই তিনটি ম্যাচ আমাদের ছেলেদের জন্য খুব উপকারী হয়েছে। সিডনি এফসির প্রথম একাদশের বিপক্ষে তারা খেলেছে, সুবাদে তরুণদের শেখার ছিল অনেক। তিনটি ম্যাচেই অনেক ইতিবাচক জিনিস পেয়েছি, যা সামনের দিনগুলোতে আমাদের কাজে লাগবে। শ্রীলঙ্কার বিপক্ষে আজকের ম্যাচে বোঝা যাবে তরুণ ভারতের সামর্থ্য, এই ম্যাচ দিয়েই শুরু হচ্ছে গতবারের চ্যাম্পিয়নদের সাফ মিশন।